एलटी ग्रेड शिक्षक के 10768 पदों पर भर्ती के लिए 29 जुलाई को लिखित परीक्षा कराने के साथ ही यूपीपीएससी की ओर से परीक्षाओं का जो सिलसिला शुरू हुआ वह बदस्तूर जारी है। सितंबर में सहायक वन संरक्षक / क्षेत्रीय वन अधिकारी भर्ती 2017 की मुख्य परीक्षा, राजकीय इंटर कालेजों में प्रवक्ता भर्ती की स्क्रीनिंग परीक्षा, 30 सितंबर को चिकित्साधिकारी के 11 सौ से अधिक पदों पर हुई स्क्रीनिंग परीक्षा के बाद यूपीपीएससी तीन और बड़ी परीक्षाओं की तैयारी में है। इसमें 28 अक्टूबर को पीसीएस/ वन विभाग में सहायक वन संरक्षक / क्षेत्रीय वनाधिकारी की 2018 की संयुक्त प्रारंभिक परीक्षा और दिसंबर में पीसीएस जे 2018 की प्रारंभिक परीक्षा की तैयारी की जाने लगी है। जबकि एलोपैथिक चिकित्साधिकारी समेत 17 विभागों में भी विभिन्न पदों पर नई भर्ती की तैयारी ने प्रतियोगियों को भी उत्साह से लबरेज कर दिया है। हालांकि अभी इस परीक्षा की तारीख निर्धारित नहीं हो सकी है।